與進士宋嚴話別
作者：張詠
朝代：宋

paragraphs: 人之相知須知心，心通道氣情轉深。
凌山跨陸不道遠，躡屩佩劍來相尋。
感君見我開口笑，把臂要我談王道。
幾度微言似愜心，投杯著地推案叫。
此事置之無復言，且須舉樂催金船。
人生通塞未可保，莫將閒事縈心田。
興盡忽告去，挑燈夜如何。
彈琴起雙舞，拍手聊長歌。
我輩本無流俗態，不教離恨上眉多。